3. การประกอบธุรกิจของแต่ละสายผลิตภัณฑ์

3.1 ธุรกิจการผลิตภาพยนตร์โฆษณา

3.1.1 ลักษณะของผลิตภัณฑ์หรือบริการ

1)  ภาพยนตร์โฆษณา
    มีลักษณะเป็นภาพยนตร์ที่มีระยะเวลาในการเสนอในโทรทัศน์ภายในระยะเวลา 15, 30, 45,
    60 วินาที เพื่อใช้ในการโฆษณาสินค้าหรือเพื่อสื่อสารสิ่งที่ลูกค้าต้องการนำเสนอ
    โดยภาพยนตร์โฆษณาแต่ละเรื่องจะมีลักษณะในการนำเสนอแตกต่างกันไป
    ขึ้นอยู่กับความคิดริเริ่มสร้างสรรค์ของบริษัทตัวแทนโฆษณา
    และความสามารถของผู้ผลิตภาพยนตร์โฆษณาในการสื่อแนวความคิดดังกล่าวออกมา
    ซึ่งผู้ผลิตภาพยนตร์โฆษณาแต่ละรายก็จะมีรูปแบบการนำเสนอที่แตกต่างกันไป ขึ้นอยู่กับทักษะ
    ความชำนาญ และแนวคิดของผู้ผลิตรายนั้น ๆ
    รวมทั้งความพร้อมของผู้ผลิตแต่ละรายทั้งในเรื่องนักแสดง ทีมงาน เสื้อผ้า อุปกรณ์
    และการจัดหาสถานที่

2)  การให้บริการปรับเปลี่ยนงานโฆษณาที่เคยผลิตมาแล้วเพื่อให้เข้ากับการเปลี่ยนแปลงและความต้องการใหม่ของลูกค้า
    รวมถึงการจำหน่ายงานโฆษณาของบริษัทฯที่เคยผลิตมาแล้วให้แก่ลูกค้า
    อันเป็นผลมาจากความต้องการของลูกค้าในการจัดเก็บ หรือเผยแพร่งานโฆษณาของตนเพิ่มเติม

ทั้งนี้ธุรกิจผลิตภาพยนตร์โฆษณาของกลุ่มแม็ทชิ่งดำเนินงานผ่านบริษัทฯ และบริษัทย่อยคือ บริษัท
แฟ็ทแมน แอนด์ ลิตเติ้ลบอย จำกัด
โดยธุรกิจผลิตภาพยนตร์โฆษณาสามารถสร้างรายได้ให้แก่กลุ่มแม็ทชิ่งในปี 2545 (ตุลาคม 2544-
กันยายน 2545) และในช่วงตุลาคม-ธันวาคม 2545 เท่ากับ 402.69 ล้านบาท (ร้อยละ 58
ของรายได้รวมของกลุ่มแม็ทชิ่ง) และ 112.69 ล้านบาท (ร้อยละ 61.4
ของรายได้รวมของกลุ่มแม็ทชิ่ง) ตามลำดับ

นโยบายราคาและการกำหนดราคา

การกำหนดราคาภาพยนตร์โฆษณาแต่ละเรื่อง จะกำหนดตามระดับคุณภาพของงาน
การผลิตฉากประกอบ การจัดหานักแสดง สถานที่ถ่ายทำ และระยะเวลาที่ใช้ในการผลิต
โดยนำต้นทุนจากการประมาณการบวกกำไรเป็นฐานในการกำหนดราคา

ลูกค้าและกลุ่มลูกค้าเป้าหมาย

ลูกค้าของกลุ่มแม็ทชิ่งในธุรกิจผลิตภาพยนตร์โฆษณา สามารถแบ่งออกได้เป็น 2 กลุ่มใหญ่ ๆ
ตามลักษณะการติดต่อ คือ

1)  กลุ่มบริษัทตัวแทนโฆษณา (Agency)
    คือบริษัทโฆษณาที่ให้คำแนะนำปรึกษาแก่ลูกค้าซึ่งเป็นเจ้าของสินค้าที่ต้องการนำเสนอภาพยนตร์โฆษณา
    เนื่องจากโดยทั่วไปเจ้าของผลิตภัณฑ์หรือบริการจะว่าจ้างบริษัทตัวแทนโฆษณาเพื่อทำหน้าที่ดูแลด้านการโฆษณาและประชาสัมพันธ์ทั้งหมดให้แก่เจ้าของผลิตภัณฑ์หรือบริการดังกล่าว
    โดยหากเป็นการโฆษณาประชาสัมพันธ์ทางโทรทัศน์
    บริษัทตัวแทนโฆษณาจะทำหน้าที่ในการคิดรูปแบบการนำเสนอ (Storyboard)
    ผลิตภัณฑ์หรือบริการ
    และจะทำการว่าจ้างผู้ผลิตภาพยนตร์โฆษณาเพื่อผลิตภาพยนตร์โฆษณาดังกล่าวต่อไป
    ทำให้บริษัทตัวแทนโฆษณาเป็นกลุ่มลูกค้าหลักที่สร้างรายได้มากกว่า 90%
    ของรายได้จากการผลิตภาพยนตร์โฆษณาทั้งหมดของกลุ่มแม็ทชิ่ง ซึ่งลูกค้าของบริษัทฯ
    มีทั้งลูกค้าที่เป็นบริษัทตัวแทนโฆษณาที่ตั้งอยู่ในประเทศไทย
    และบริษัทตัวแทนโฆษณาในต่างประเทศ เช่น ญี่ปุ่น จีน อินโดนีเซีย มาเลเซีย และสิงคโปร์
    เป็นต้น

2)  กลุ่มบริษัทผู้เป็นเจ้าของผลิตภัณฑ์หรือบริการโดยตรง (Non-Agency) คือ บริษัท
    ห้างร้านเอกชน รวมถึงองค์กรของรัฐบาลและรัฐวิสาหกิจทั่วไป
    ที่สามารถกำหนดแนวทางโฆษณาและประชาสัมพันธ์ได้เอง
    จึงสามารถลดขั้นตอนผ่านบริษัทตัวแทนโฆษณาได้

ทั้งนี้ในช่วงปี 2544-2545 กลุ่มแม็ทชิ่งมีรายได้จากลูกค้าดังกล่าว ซึ่งสามารถแบ่งสัดส่วนได้ดังนี้

แบ่งตามประเภทลูกค้า 

+--------------------+--------+-----+--------+------+------+------+
|                    | 1 ต.ค. |     | 1 ต.ค. |      | 1    |      |
|                    | 43- 30 |     | 44- 30 |      | ต.ค. |      |
|                    | ก.ย.   |     | ก.ย.   |      | 45-  |      |
|                    | 44     |     | 45     |      | 31   |      |
|                    |        |     |        |      | ธ.ค. |      |
|                    |        |     |        |      | 45   |      |
+--------------------+--------+-----+--------+------+------+------+
|                    | รายได้  | จำ  | รายได้  | จ    | ร    | จ    |
|                    |        | นวน |        | ำนวน | ายได้ | ำนวน |
|                    | (ล     | (ร  | (ล     | (    | (ล้าน | (    |
|                    | ้านบาท) | าย) | ้านบาท) | ราย) | บาท) | ราย) |
+--------------------+--------+-----+--------+------+------+------+
| บริษัทฯ              |        |     |        |      |      |      |
+--------------------+--------+-----+--------+------+------+------+
| บริษัทตัวแทนโฆษณา     | 271.43 | 27  | 328.57 | 36   | 8    | 24   |
| (Agency)           |        |     |        |      | 9.54 |      |
+--------------------+--------+-----+--------+------+------+------+
| บริษัท               | 14.30  | 3   | 24.83  | 6    | 1    | 3    |
| เจ้าของผลิตภัณฑ์/บริการ |        |     |        |      | 2.66 |      |
+--------------------+--------+-----+--------+------+------+------+
| บริษัทที่เกี่ยวข้อง*      | 3.58   | 1   | 11.73  | 1    | -    | -    |
+--------------------+--------+-----+--------+------+------+------+
| รวม                | 289.32 | 31  | 365.13 | 43   | 10   | 27   |
|                    |        |     |        |      | 2.20 |      |
+--------------------+--------+-----+--------+------+------+------+
| แฟ็ทแมน แอนด์        |        |     |        |      |      |      |
| ลิตเติ้ลบอย           |        |     |        |      |      |      |
+--------------------+--------+-----+--------+------+------+------+
| บริษัทตัวแทนโฆษณา     | 19.03  | 12  | 52.12  | 11   | 1    | 4    |
| (Agency)           |        |     |        |      | 0.68 |      |
+--------------------+--------+-----+--------+------+------+------+
| บริษัทที่เกี่ยวข้อง**     | -      | -   | 3.21   | 2    | -    | -    |
+--------------------+--------+-----+--------+------+------+------+
| รวม                | 19.03  | 12  | 55.33  | 13   | 1    | 4    |
|                    |        |     |        |      | 0.68 |      |
+--------------------+--------+-----+--------+------+------+------+

หมายเหตุ * บริษัทที่เกี่ยวข้อง คือ ME โดยการให้บริการของ ME จะรวมการผลิตภาพยนตร์โฆษณาให้แก่ลูกค้าไปในตัว และ ME จะให้ MS ผลิตภาพยนตร์โฆษณาดังกล่าวให้ 

** บริษัทที่เกี่ยวข้องคือ ME และ MS โดย ME และ MS จะจ้างให้ FT
ผลิตภาพยนตร์โฆษณาให้แก่ลูกค้าของตน

แบ่งตามแหล่งที่มาของรายได้

+---------------------+--------+-----+---------+------+------+------+
|                     | 1 ต.ค. |     | 1 ต.ค.  |      | 1    |      |
|                     | 43- 30 |     | 44- 30  |      | ต.ค. |      |
|                     | ก.ย.   |     | ต.ค. 45 |      | 45-  |      |
|                     | 44     |     |         |      | 31   |      |
|                     |        |     |         |      | ธ.ค. |      |
|                     |        |     |         |      | 45   |      |
+---------------------+--------+-----+---------+------+------+------+
|                     | รายได้  | จำ  | รายได้   | จ    | ร    | จ    |
|                     |        | นวน |         | ำนวน | ายได้ | ำนวน |
|                     | (ล     | (ร  | (       | (    |      | (    |
|                     | ้านบาท) | าย) | ล้านบาท) | ราย) | (ล้าน | ราย) |
|                     |        |     |         |      | บาท) |      |
+---------------------+--------+-----+---------+------+------+------+
| ในประเทศ-จากบริษัทฯ   | 251.51 | 26  | 303.68  | 39   | 7    | 21   |
|                     |        |     |         |      | 4.55 |      |
+---------------------+--------+-----+---------+------+------+------+
| ในประเทศ-จากแฟ็ทแมนฯ | 19.03  | 12  | 55.33   | 12   | 1    | 4    |
|                     |        |     |         |      | 0.68 |      |
+---------------------+--------+-----+---------+------+------+------+
| ต่างประเทศ-จากบริษัทฯ  | 37.81  | 5   | 61.45   | 5    | 2    | 6    |
|                     |        |     |         |      | 7.65 |      |
+---------------------+--------+-----+---------+------+------+------+
| รวม                 | 308.35 | 43  | 420.46  | 56   | 11   | 31   |
|                     |        |     |         |      | 2.88 |      |
+---------------------+--------+-----+---------+------+------+------+

ในส่วนของลูกค้าในประเทศของบริษัทฯ หากพิจารณาถึงภาพยนตร์โฆษณาที่บริษัทฯ
ผลิตเพื่อทำการโฆษณาประชาสัมพันธ์สินค้าหรือบริการต่าง ๆ แล้ว
สามารถแบ่งออกเป็นผลิตภัณฑ์หรือบริการได้ดังนี้

  ---------------------------- ---------------------- -----------------------
  ประเภทผลิตภัณฑ์หรือบริการ         1 ต.ค. 2543-30 ก.ย.    1 ต.ค. 2544-30 ก.ย.
                               2544                   2545

                               (ล้านบาท)               (ล้านบาท)

  เครื่องดื่มบำรุงกำลังและสุรา        14.75                  6.85

  น้ำอัดลมและเครื่องดื่ม             30.57                  35.02

  สินค้าอุปโภคบริโภค               29.68                  32.25

  ผลิตภัณฑ์บำรุงผิวและทำความสะอาด   60.94                  41.17

  อาหาร ขนมขบเคี้ยว              32.61                  37.12

  องค์กร                        17.70                  45.86

  ระบบโทรศัพท์เคลื่อนที่             21.85                  33.84

  ยานพาหนะ                     19.50                  37.93

  อสังหาริมทรัพย์                  4.47                   -

  รวม*                         232.09                 270.05
  ---------------------------- ---------------------- -----------------------

หมายเหตุ: * เป็นรายได้เฉพาะในส่วนของการผลิตภาพยนตร์โฆษณาของบริษัทฯ
ซึ่งไม่รวมรายได้ในการถ่ายทำเพิ่มเติม หรือปรับปรุง

การจัดหาผลิตภัณฑ์หรือบริการ

  ขั้นตอนการผลิตภาพยนตร์โฆษณา สามารถแบ่งออกได้เป็น 3 ขั้นตอนดังนี้

1)  ขั้นตอนการเตรียมงานก่อนการถ่ายทำ (Pre-Production)

ขั้นตอนที่กำหนดกระบวนการดำเนินงานและระยะเวลา
เพื่อให้เป็นไปตามความต้องการของบริษัทตัวแทนโฆษณาและลูกค้าซึ่งเป็นเจ้าของผลิตภัณฑ์
โดยกระบวนการในขั้นตอนการเตรียมงานก่อนการถ่ายทำที่สำคัญมีดังต่อไปนี้

1.  การประชุมเพื่อหาแนวทางในการปฏิบัติ (Internal Meeting)
    เป็นขั้นตอนการตกลงและทำความเข้าใจระหว่างผู้กำกับและบริษัทตัวแทนโฆษณา หรือลูกค้า
    ถึงบทภาพยนตร์โฆษณา เมื่อมีการตกลงถึงรูปแบบหรือแนวทางของภาพยนตร์โฆษณาแล้ว
    ผู้กำกับจะให้ฝ่ายต่าง ๆ ดำเนินการจัดเตรียมหาสถานที่ นักแสดง เสื้อผ้า อุปกรณ์และฉาก

2.  การจัดหาสถานที่ในการถ่ายทำ ทั้งนี้มี 2 ลักษณะคือ สถานที่ที่ใช้ถ่ายทำภายนอก
    และสถานที่ที่ถ่ายทำในสตูดิโอ ซึ่งการจัดหาสถานที่จะต้องมีการคำนึงถึง
    ความสะดวกสบายในการถ่ายทำ ความเหมาะสมของสถานที่กับลักษณะของสินค้าที่จะนำเสนอ
    งบประมาณที่จะต้องใช้ในการเช่าสถานที่ และเป็นสถานที่ที่ตรงตามแนวคิด (Concept)
    ในการทำโฆษณาดังที่ได้มีการตกลงกันไว้

3.  การคัดเลือกผู้แสดง (Casting)
    ผู้แสดงถือเป็นองค์ประกอบสำคัญในการผลิตภาพยนตร์โฆษณาว่าจะประสบความสำเร็จหรือไม่
    ดังนั้นการคัดเลือกผู้แสดงจึงถือเป็นขั้นตอนที่สำคัญอีกขั้นตอนหนึ่ง
    ทั้งนี้จะสรรหาหรือคัดเลือกผู้แสดงจาก
    i)ฐานข้อมูลของกลุ่มแม็ทชิ่งซึ่งมีหน่วยงานที่ทำการคัดเลือกผู้แสดงไว้โดยมีการเก็บข้อมูลของผู้ที่มาคัดเลือกไว้แยกเป็นกลุ่ม
    ๆ เพื่อง่ายต่อการคัดเลือก ii) บริษัทผู้จัดหาผู้แสดง (Modeling) และ iii)
    นักแสดงหรือบุคคลที่เป็นที่รู้จักหรือนักแสดงที่ลูกค้ากำหนดมา

4.  การเตรียมอุปกรณ์ประกอบฉากและเครื่องแต่งกาย
    กลุ่มแม็ทชิ่งจะมีฝ่ายจัดเตรียมอุปกรณ์ประกอบฉาก และฝ่ายเครื่องแต่งกาย
    เพื่อรับผิดชอบงานในด้านดังกล่าว

5.  การทำบทโฆษณาสำหรับการถ่ายทำ ซึ่งคลอบคลุมรายละเอียดในการถ่ายทำทุกอย่าง ตั้งแต่
    ฉาก มุมกล้อง ขนาดภาพ ความยากในแต่ละฉาก
    ตลอดจนเรื่องการแสดงของผู้แสดงในแต่ละฉาก

เมื่อมีการเตรียมการดังกล่าวข้างต้นแล้ว ทางทีมงานผู้รับผิดชอบจะมีการประชุมถึงความคืบหน้า
และทำความเข้าใจในการปฏิบัติงาน หากมีการแก้ไขปรับปรุงในส่วนใดก็จะมีการรับรู้กันในขั้นนี้

2)  ขั้นตอนการถ่ายทำ (Production)

ถือเป็นขั้นตอนที่สำคัญที่สุดของกระบวนการผลิตภาพยนตร์โฆษณา
เนื่องจากเป็นขั้นตอนที่นำความคิดจากฝ่ายสร้างสรรค์ (Creative) มาทำการถ่ายทำ
ซึ่งองค์ประกอบที่สำคัญของขั้นตอนนี้คือ ผู้กำกับภาพยนตร์โฆษณา (Director)
เนื่องจากเป็นผู้ทำความเข้าใจบทภาพยนตร์ (Storyboard)
และแปลบทดังกล่าวออกมาเป็นภาพยนตร์ รวมทั้งยังเป็นผู้ควบคุมแนวทางการดำเนินงาน
และกำหนดบทบาทและหน้าที่ของผู้ร่วมงาน นอกจากผู้กำกับภาพยนตร์แล้ว องค์ประกอบอื่น ๆ
ที่มีส่วนสนับสนุนในการผลิตภาพยนตร์โฆษณา ได้แก่

2.1 ทีมผู้ผลิตงาน ซึ่งนอกจากจะมีผู้กำกับแล้ว ยังประกอบด้วย ผู้ช่วยผู้กำกับภาพยนตร์โฆษณา
(Assistant Director) ผู้อำนวยการผลิต (Producer) ผู้ช่วยการผลิต (Producer
Assistant)

2.2 ทีม Productive Service
คือทีมงานที่ช่วยให้การผลิตของทีมผู้ผลิตงานนั้นมีความรวดเร็วมากขึ้น
โดยจะทำงานตามความต้องการของฝ่ายผลิต ซึ่งประกอบด้วย ฝ่ายสร้างสรรค์บอร์ด
(Pre-Pro.Man) ฝ่ายช่างภาพ (Camera) ฝ่ายจัดหาผู้แสดง (Casting) ฝ่ายศิลปกรรม (Art)

3) ขั้นตอนหลังการถ่ายทำ (Post-Production)

หลังจากได้ทำการบันทึกภาพลงแผ่นฟิล์มภาพยนตร์หรือวีดีโอ (Pre-Mastering) เรียบร้อยแล้ว
ขั้นตอนต่อมาเป็นขั้นตอนตัดต่อ ตกแต่งเสียงเพิ่มเติม เพื่อให้สามารถเรียงลำดับภาพ
รวมไปถึงการทำ special effect ต่างๆ
เพื่อให้ประกอบเป็นเรื่องราวที่สามารถสื่อสารให้ผู้ชมเกิดความเข้าใจได้
ขั้นตอนนี้ต้องอาศัยองค์ประกอบสำคัญคือฝ่ายตัดต่อหลังการถ่ายทำ (Post)
ประกอบด้วยบุคลากรที่มีเทคนิคและความชำนาญในการตัดต่อ
นอกจากนี้ยังต้องอาศัยเครื่องมือที่มีเทคโนโลยีที่ทันสมัยเพื่อทำให้ภาพยนตร์โฆษณาที่ผลิตออกมาสื่อสารข้อมูลตามที่ลูกค้าและผู้กำกับต้องการได้

ซึ่งองค์ประกอบที่สำคัญในการผลิตภาพยนตร์โฆษณาทั้ง 3 ขั้นตอนดังกล่าว ได้แก่
บุคลากรซึ่งเป็นทีมงานฝ่ายผลิต และอุปกรณ์ในการถ่ายทำ สำหรับอุปกรณ์ในการถ่ายทำ
กลุ่มแม็ทชิ่งได้มีการเช่าอุปกรณ์ดังกล่าวจากบริษัท เกียร์เฮด จำกัด ซึ่งเป็นบริษัทที่เกี่ยวข้องกัน
ในส่วนของบุคลากร ซึ่ง ณ วันที่ 30 กันยายน 2545
บุคลากรในฝ่ายการผลิตภาพยนตร์โฆษณาที่อยู่ในสังกัดบริษัทฯ มีจำนวนทั้งสิ้น 91 คน
โดยเป็นผู้กำกับที่อยู่ในสังกัดจำนวน 7 คน และ ผู้กำกับนอกสังกัด อีกจำนวน 3 คน
ซึ่งสามารถผลิตภาพยนตร์ให้แก่บริษัทฯ ได้ทั้งสิ้น 124 เรื่องในปี 2545
โดยกำลังการผลิตดังกล่าวยังไม่สามารถรองรับงานที่มานำเสนอให้บริษัทฯ ผลิต
อันเป็นผลมาจากกำลังการผลิตที่มีอยู่อย่างจำกัด

ตารางกำลังการผลิตภาพยนตร์โฆษณาในปี 2544 และ 2545

+-------------------+---------------+---------------+----------------+
|                   | 1 ต.ค. 2543 – | 1 ต.ค. 2544 – | 1 ต.ค. 2545-   |
|                   | 30 ก.ย. 2544  | 30 ก.ย. 2545  | 31 ธ.ค. 2545   |
+-------------------+---------------+---------------+----------------+
| ภาพ               |               |               |                |
| ยนตร์โฆษณาในประเทศ |               |               |                |
+-------------------+---------------+---------------+----------------+
| -MS               | 95            | 102           | 26             |
+-------------------+---------------+---------------+----------------+
| -FT               | 17            | 34            | 5              |
+-------------------+---------------+---------------+----------------+
| ภาพย              |               |               |                |
| นตร์โฆษณาต่างประเทศ |               |               |                |
+-------------------+---------------+---------------+----------------+
| -MS               | 19            | 22            | 6              |
+-------------------+---------------+---------------+----------------+
| รวม               | 131           | 158           | 37             |
+-------------------+---------------+---------------+----------------+

ปัจจุบันบริษัทฯ มีบุคลากรที่ทำหน้าที่ผลิตภาพยนตร์โฆษณาจำนวนทั้งสิ้น 93 คน
โดยมีผู้กำกับที่อยู่ในสังกัดจำนวน 10 คน และผู้กำกับอิสระ (Freelance)
ที่รับเฉพาะงานของบริษัทฯ อีกจำนวน 3 คน

  การตลาดและภาวะการแข่งขัน

ภาวะอุตสาหกรรม

อุตสาหกรรมผลิตภาพยนตร์โฆษณาเป็นอุตสาหกรรมที่เกี่ยวเนื่องจากอุตสาหกรรมโฆษณาโดยเฉพาะการใช้โฆษณาผ่านสื่อโทรทัศน์
ซึ่งในช่วงที่เกิดวิกฤตเศรษฐกิจในภูมิภาคเอเชียรวมถึงประเทศไทย
อุตสาหกรรมโฆษณาได้รับผลกระทบจากวิกฤตดังกล่าว เนื่องจากธุรกิจหลายแห่งมีการปิดกิจการ
ขณะที่ธุรกิจที่ยังดำเนินงานต่อมีการควบคุมต้นทุนเพื่อให้สามารถดำรงกิจการให้อยู่รอดได้
ส่งผลให้ยอดใช้จ่ายโฆษณาลดลงซึ่งรวมถึงงบประมาณในส่วนการผลิตภาพยนตร์โฆษณามีการจำกัดตามไปด้วย
ซึ่งการอยู่รอดของผู้ประกอบธุรกิจผลิตภาพยนตร์โฆษณานอกจากจะต้องควบคุมต้นทุนแล้ว
ยังต้องควบคุมการผลิตผลงานให้มีคุณภาพ
เพื่อสร้างความสามารถในการแข่งขันในภาวะที่ความต้องการมีอยู่อย่างจำกัด

อย่างไรก็ตามในช่วง 2-3 ปีที่ผ่านมา เศรษฐกิจภายในประเทศและภูมิภาคเริ่มมีการฟื้นตัว
ดังจะเห็นได้จาก GDP
ซึ่งเป็นตัวเลขบ่งชี้การเติบโตของเศรษฐกิจของประเทศที่มีการปรับตัวเพิ่มขึ้นโดยคาดว่าในปี 2545
GDP จะอยู่ที่ระดับ 4.0-4.5%[1] ส่งผลให้ธุรกิจหลายประเภทมีการฟื้นตัว
อย่างไรก็ตามการฟื้นตัวของธุรกิจดังกล่าวยังอยู่ในระยะเริ่มต้น
ซึ่งผู้ประกอบการของธุรกิจแต่ละประเภทต้องเผชิญกับภาวะการแข่งขันเพื่อให้ได้ส่วนแบ่งทางการตลาดของธุรกิจที่ตนเองดำเนินอยู่ให้มากที่สุด
โดยเฉพาะในสภาวะความต้องการของลูกค้าที่มีอยู่อย่างจำกัดในบางผลิตภัณฑ์หรือบริการ
ซึ่งกลยุทธ์อย่างหนึ่งที่ธุรกิจดังกล่าวนำมาใช้ในการแข่งขันคือ
การใช้กลยุทธ์ทางการตลาดโดยการโฆษณาประชาสัมพันธ์
ส่งผลให้มีการใช้จ่ายในด้านโฆษณาเพิ่มมากขึ้น
และเป็นปัจจัยหลักที่ทำให้ธุรกิจผลิตภาพยนตร์โฆษณามีการเติบโตตามไปด้วย

โดยในช่วงปี 2543-2545 อุตสาหกรรมโฆษณามีการเติบโตอย่างต่อเนื่องถึงแม้ในปี 2544
จะมีการเติบโตเพียงเล็กน้อยคือเติบโตประมาณ 3.78% จากปี 2543 แต่ในปี 2545
อุตสาหกรรมโฆษณามีการเติบโตเท่ากับ 15.4% โดยมีค่าใช้จ่ายเท่ากับ 61,210 ล้านบาท[2]

ตารางเปรียบเทียบค่าใช้จ่ายผ่านสื่อโฆษณาในปี 2543, 2544 และ 2545 หน่วย: ล้านบาท

  ---------------- ----------- -------- ----------- -------- ----------- --------
                   2543                 2544                 2545        

  โทรทัศน์           30,472.3    59.7%    32,878.89   62.0%    37,339.20   61.0%

  วิทยุ              5,059.6     9.9%     5,136.11    9.7%     6,179.49    10.1%

  หนังสือพิมพ์         10,888.6    21.3%    9,557.90    18.0%    11,116.50   18.2%

  นิตยสาร           2,709.1     5.3%     3,111.35    5.9%     3,627.49    5.9%

  ภาพยนตร์          325.2       0.6%     369.55      0.7%     596.03      1.0%

  สื่อกลางแจ้ง        1,255.2     2.5%     1,444.95    2.7%     1,718.06    2.8%

  Transit          355.2       0.7%     554.28      1.0%     633.56      1.0%

  รวม              51,065.20   100%     53,053.04   100.0%   61,210.33   100.0%
  ---------------- ----------- -------- ----------- -------- ----------- --------

แหล่งที่มา: Ac Neilsen

การเติบโตของค่าใช้จ่ายผ่านสื่อโฆษณาดังกล่าวเป็นผลมาจากการใช้จ่ายโฆษณาในช่วงมหกรรมฟุตบอลโลก
การใช้จ่ายงบโฆษณาของธุรกิจในกลุ่มธุรกิจโทรศัพท์เคลื่อนที่ที่มีการใช้จ่ายงบโฆษณาในปี 2545
โดยมีค่าใช้จ่ายเท่ากับ 2,636 ล้านบาท คิดเป็นอัตราการเติบโตประมาณ 66% จากปี 2544
นอกจากนี้ยังมีกลุ่มธุรกิจจัดนิทรรศการแสดงสินค้า กลุ่มธุรกิจอสังหาริมทรัพย์ กลุ่มธุรกิจภาพยนตร์
รวมถึงการใช้จ่ายของภาครัฐ เช่น การท่องเที่ยวแห่งประเทศไทย
การโฆษณาประชาสัมพันธ์โครงการต่าง ๆ ของรัฐบาล
และการแข่งขันของธุรกิจเครื่องดื่มบำรุงกำลัง

ตารางเปรียบเทียบค่าใช้จ่ายโฆษณาผ่านสื่อแบ่งตามประเภทสินค้า หน่วย: ล้านบาท

  ---------------------- ----------------- ------------------ -------------
  ประเภทผลิตภัณฑ์หรือบริการ   2544              2545               การเติบโต (%)

  ระบบโทรศัพท์เคลื่อนที่       1,584.26          2,635.62           66.4%

  องค์กรรัฐ                1,456.70          1,620.42           11.2%

  สุรา และเบียร์            1,387.08          1,338.99           -3.5%

  ผลิตภัณฑ์บำรุงผิวหน้า        1,074.09          1,221.48           13.7%

  โครงการที่อยู่อาศัย         857.95            1,108.02           29.1%

  นิทรรศการแสดงสินค้า       793.36            1,105.85           39.4%

  ภาพยนตร์                776.68            953.35             22.7%

  ยานพาหนะ               884.62            942.68             6.6%

  องค์กรการสื่อสาร          1,329.19          868.41             -31.3%

  เครื่องดื่มบำรุงกำลัง        541.57            913.67             60.4%
  ---------------------- ----------------- ------------------ -------------

แหล่งที่มา: Ac Neilsen

สำหรับธุรกิจผลิตภาพยนตร์โฆษณาซึ่งเกี่ยวเนื่องจากอุตสาหกรรมโฆษณาที่ผ่านสื่อทางโทรทัศน์
ยังคงมีอัตราการเติบโตอย่างต่อเนื่องเมื่อเทียบกับปีที่ผ่านมา
โดยค่าใช้จ่ายโฆษณาผ่านสื่อทางโทรทัศน์ในปี 2544 และ 2545 มีอัตราการเติบโตเท่ากับ 7.9%
และ 13.6% ตามลำดับเมื่อเทียบกับปีก่อนหน้านี้ สำหรับภาวะอุตสาหกรรมผลิตภาพยนตร์โฆษณาในปี
2546 มีโอกาสเติบโตสูงอย่างต่อเนื่องจากปีที่ผ่านมาเนื่องจาก

-   สภาวะเศรษฐกิจที่คาดว่าจะมีการเติบโตประมาณ 4.0%[3] ในปี 2546
    อันเป็นผลมาจากมาตรการส่งเสริมเศรษฐกิจจากภาครัฐบาล
    รวมทั้งการฟื้นของธุรกิจอสังหาริมทรัพย์ ธุรกิจบันเทิงโดยเฉพาะธุรกิจที่เกี่ยวกับภาพยนตร์
    เป็นต้น

-   การแข่งขันอย่างรุนแรงของธุรกิจบางประเภท เช่น ธุรกิจโทรศัพท์เคลื่อนที่
    ธุรกิจจำหน่ายรถยนตร์ รวมทั้งธุรกิจจำหน่ายสินค้าอุปโภคบริโภคทั่วไป
    ทำให้ธุรกิจดังกล่าวมีการใช้งบโฆษณาเพิ่มมากขึ้นเพื่อเป็นเครื่องมือในการทำกลยุทธ์ทางการตลาด
    ทั้งนี้คาดว่าในปี 2546 ค่าใช้จ่ายในการโฆษณาจะเพิ่มขึ้นเป็น 70,000 ล้านบาท[4]
    ซึ่งจะส่งผลให้อุตสาหกรรมผลิตภาพยนตร์โฆษณามีการเติบโตตามไปด้วย

-   ความมีประสิทธิภาพและประสิทธิผลของภาพยนตร์โฆษณาที่จะสื่อข้อความหรือสิ่งที่เจ้าของผลิตภัณฑ์หรือบริการไปยังผู้บริโภคหรือลูกค้าได้ตามที่ต้องการ
    ซึ่งประสิทธิผลของภาพยนตร์โฆษณาขึ้นอยู่กับความคิดริเริ่มสร้างสรรค์
    การวางแผนในการนำเสนอ และการนำแนวคิดนั้นมาผลิตเป็นภาพยนตร์โฆษณาที่มีเนื้อหา
    รูปแบบใหม่ๆ และมีคุณภาพ ถึงแม้ปัจจุบันการโฆษณาสามารถผ่านสื่อได้หลายรูปแบบ
    แต่การโฆษณาผ่านสื่อโทรทัศน์ยังถือเป็นสื่อที่สามารถเข้าถึงผู้ชมหรือผู้บริโภคได้มากที่สุด
    ดังจะเห็นได้จากงบโฆษณาผ่านสื่อโทรทัศน์ที่ยังคงดำรงสัดส่วนสูงสุดเมื่อเทียบกับสื่อโฆษณารูปแบบอื่น
    ๆ คืออยู่ในระดับประมาณ 60% และมีแนวโน้มที่จะเติบโตอย่างต่อเนื่อง

-   การที่บริษัทตัวแทนโฆษณาในต่างประเทศหันมานิยมใช้บริษัทผลิตภาพยนตร์โฆษณาในประเทศไทยผลิตภาพยนตร์โฆษณา
    เนื่องจากคุณภาพในการผลิตภาพยนตร์โฆษณาเป็นที่ยอมรับ
    และเมื่อเทียบกับคู่แข่งในต่างประเทศแล้วมีราคาที่ถูกกว่า
    ซึ่งหากพิจารณาการขยายตัวของอุตสาหกรรมโฆษณาของประเทศในภูมิภาคเอเชียแล้ว
    จะพบว่ากลุ่มประเทศดังกล่าวมีการใช้งบโฆษณาในปี 2545 เพิ่มขึ้นจากปี 2544 อย่างชัดเจน
    โดยเฉพาะประเทศจีน และอินเดียที่มีอัตราการเติบโตค่าใช้จ่ายในการโฆษณาในไตรมาส 2 ปี
    2545 เพิ่มขึ้นจากช่วงเดียวกันในปี 2544 ถึง 33%[5]

ตารางแสดงค่าใช้จ่ายผ่านสื่อโฆษณาของประเทศญี่ปุ่น หน่วย: พันล้านบาท

(ณ อัตราแลกเปลี่ยน 35.60 บาทต่อ 100 เยน)

  ---------------------------------------- -------------------------------- ------------ ----------- ----------
                                                                            2542         2543        2544

  ผ่านสื่อโฆษณาหลัก                                                             1,313.00     1,413.57    1,384.34

                                           โทรทัศน์                           680.71       740.23      736.24

  ค่าใช้จ่ายผ่านสื่อโฆษณาทั้งหมด                                                    2,029.06     2,175.23    2,156.65

  ค่าใช้จ่ายผ่านสื่อโทรทัศน์/ค่าใช้จ่ายสื่อโฆษณาทั้งหมด                                    34%          34%         34%
  ---------------------------------------- -------------------------------- ------------ ----------- ----------

แหล่งที่มา: Dentsu Inc. ,www.dentsu.co.jp

ในส่วนของบริษัทฯ ที่ผ่านมามีลูกค้าจากต่างประเทศประมาณ 17%
ของรายได้จากการผลิตภาพยนตร์โฆษณาในปี 2545 ซึ่งรายได้ดังกล่าวประมาณ 80-90%
เป็นรายได้จากลูกค้าประเทศญี่ปุ่น การที่ประเทศญี่ปุ่นมีการใช้จ่ายผ่านสื่อโฆษณามากเป็นอันดับ 2
ของโลก โดยมีมูลค่าการใช้จ่ายผ่านสื่อโฆษณาที่มีมูลค่ามากกว่าสองล้านล้านบาท
และเป็นการใช้จ่ายผ่านสื่อโทรทัศน์ประมาณ 34% ของค่าใช้จ่ายผ่านสื่อโฆษณาดังกล่าว การที่บริษัทฯ
สามารถผลิตภาพยนตร์โฆษณาที่มีคุณภาพ เป็นที่ยอมรับของบริษัทตัวแทนโฆษณาและเจ้าของสินค้า
รวมถึงราคาในการผลิตถูกกว่าหากเปรียบเทียบกับบริษัทผลิตภาพยนตร์โฆษณาในญี่ปุ่น
ทำให้ที่ผ่านมาบริษัทตัวแทนโฆษณาในญี่ปุ่นหันมาจ้างบริษัทฯ เพิ่มมากขึ้น ทั้งนี้บริษัทฯ
มุ่งหวังที่จะเพิ่มรายได้จากลูกค้าในต่างประเทศ โดยเฉพาะจากประเทศญี่ปุ่นให้เพิ่มมากขึ้น
ซึ่งบริษัทได้มีการจัดตั้งทีมงานฝ่ายการผลิตภาพยนตร์โฆษณาต่างประเทศเพื่อรองรับการขยายตลาดในต่างประเทศดังกล่าว

ภาวะการแข่งขันและกลยุทธ์ทางการตลาด

ธุรกิจผลิตภาพยนตร์โฆษณาเป็นธุรกิจที่มีผู้แข่งขันมากราย
แต่หากพิจารณาถึงผู้ผลิตภาพยนตร์โฆษณาที่จัดตั้งในรูปองค์กรธุรกิจที่มีการดำเนินงานที่เป็นระบบ
มีสถานะที่มั่นคง และเป็นที่ไว้ใจของลูกค้าที่มีงบประมาณในระดับสูงแล้ว
จะพบว่ามีผู้ผลิตที่มีการจัดตั้งเป็นบริษัทที่มีทุนจดทะเบียนสูงกว่า 5 ล้านบาทเพียง 7 ราย[6]
ซึ่งการที่ผู้ผลิตภาพยนตร์โฆษณาแต่ละรายจะได้รับงานจากบริษัทตัวแทนโฆษณาหรือจากลูกค้าเจ้าของผลิตภัณฑ์หรือบริการนั้น
ขึ้นอยู่กับความพร้อมและความมั่นคงของบริษัทในการรองรับงาน
และที่สำคัญคือความสามารถในการผลิตผลงานที่มีคุณภาพ
โดยสามารถเห็นได้จากผลงานในอดีตรวมถึงรางวัลที่ผู้ผลิตดังกล่าวได้รับ
ซึ่งปัจจัยที่จะทำให้ผลงานดังกล่าวมีคุณภาพได้นั้น
ขึ้นอยู่กับบุคลากรโดยเฉพาะผู้กำกับและทีมงานฝ่ายผลิตที่มีความคิดริเริ่มสร้างสรรค์
มีความชำนาญและประสบการณ์ การมีฝ่ายสนับสนุนการทำงานที่มีความพร้อม
และความสามารถของผู้ผลิตแต่ละรายที่จะสามารถจัดสรรองค์ประกอบทุกอย่างให้สามารถผลิตผลงานตามที่ลูกค้าต้องการได้ภายในเวลาและงบประมาณที่กำหนด

สำหรับบริษัทฯ ซึ่งดำเนินธุรกิจผลิตภาพยนตร์โฆษณามากว่า 10 ปี
มีการผลิตภาพยนตร์โฆษณาที่มีคุณภาพและเป็นที่ยอมรับทั้งในลูกค้าและประชาชนทั่วไป เช่น
“ไอ้ฤทธิ์กินแบล็ค” “ก็อตซิลล่า ปตท.” “มีสทีน” “คาราบาวแดง” “ลูกทุ่ง-เครื่องดื่มบำรุงกำลัง”
และ “ไฮโดรไลท์” เป็นต้น ทำให้บริษัทฯ
มีรายได้จากการผลิตภาพยนตร์โฆษณาเติบโตอย่างต่อเนื่องแม้ในช่วงวิกฤตเศรษฐกิจที่ GDP
และค่าใช้จ่ายผ่านโฆษณามีอัตราการเติบโตติดลบก็ตาม ส่งผลให้บริษัทฯ
มีส่วนแบ่งทางการตลาดเพิ่มขึ้นอย่างต่อเนื่อง และทำให้บริษัทฯ
มีส่วนแบ่งทางการตลาดมากที่สุดเมื่อเปรียบเทียบกับคู่แข่งรายอื่น โดยในปี 2545 บริษัทฯ
มีส่วนแบ่งการตลาดเท่ากับ 8.2%[7]

และเพื่อให้สามารถแข่งขันกับคู่แข่งได้
กลุ่มแม็ทชิ่งมุ่งที่จะผลิตผลงานที่มีคุณภาพเป็นที่ยอมรับของลูกค้าและประชาชนทั่วไปทั้งในประเทศและต่างประเทศ
โดยใช้ความได้เปรียบในการแข่งขันคือ

-   ผลงานในอดีตที่เป็นที่ยอมรับของลูกค้า
    โดยในช่วงที่ผ่านมากลุ่มแม็ทชิ่งสามารถผลิตภาพยนตร์โฆษณาได้ปีละประมาณ 131-158 เรื่อง
    และภาพยนตร์โฆษณาของกลุ่มได้รับการเสนอให้เข้าชิงรางวัลจากองค์กรที่เป็นที่ยอมรับในวงการผลิตภาพยนตร์โฆษณา
    เช่น รางวัลเหรียญทองแดงและเหรียญเงินจากสถาบัน International Advertising
    Festival Lions ในการผลิตภาพยนตร์โฆษณาแบล็คแคทวิสกี้และมิสทีนในปี 2540 และ
    2542 ตามลำดับ รางวัลเหรียญทองจาก TACT Award ในปี 2542 รางวัล Best in
    Category (Cosmetic/Toiletries/Personal Products/Sports) จาก BAD
    Award ในปี 2543 และรางวัลเหรียญทองจาก TACT Award ในปี 2545
    ประเภทหมวดผลิตภัณฑ์ของขบเคี้ยว ผลิตภัณฑ์เครื่องดื่ม
    ผลิตภัณฑ์เครื่องสำอางและของใช้ส่วนตัว ผลิตภัณฑ์อุปกรณ์เครื่องใช้ไฟฟ้า และธุรกิจบริการ
    เป็นต้น

-   การมีบุคลากรที่มีประสบการณ์และความชำนาญ โดยเฉพาะผู้กำกับ
    ซึ่งปัจจุบันกลุ่มแม็ทชิ่งมีผู้กำกับที่อยู่ในสังกัดจำนวน 13 ท่าน
    ซึ่งแต่ละท่านมีฝีมือเป็นที่ยอมรับของลูกค้า และคนในวงการ ในส่วนของทีมงานและฝ่ายสนับสนุน
    กลุ่มแม็ทชิ่งมีทีมงานที่มีความพร้อม โดยบุคลากรแต่ละคนมีทักษะ ความชำนาญ
    และประสบการณ์ในการมีส่วนสนับสนุนการผลิตภาพยนตร์โฆษณา ปัจจุบันในส่วนของบริษัทฯ นั้น
    บริษัทฯ มีทีมงานที่สามารถแบ่งออกได้เป็น 2 กลุ่มใหญ่ ๆ คือ ทีมงานผลิตต่างประเทศ
    และทีมงานผลิตภายในประเทศ

-   การมีอุปกรณ์ในการผลิตภาพยนตร์โฆษณาที่ทันสมัยและครบถ้วน เนื่องจากกลุ่มแม็ทชิ่ง มีบริษัท
    เกียร์เฮด จำกัด ซึ่งทำหน้าที่จัดหาอุปกรณ์ในการผลิตให้แก่บริษัทในกลุ่ม
    ทำให้กระบวนการผลิตภาพยนตร์โฆษณาของกลุ่มเป็นไปอย่างมีประสิทธิภาพ

-   การมีการจัดการที่เป็นระบบ และทันสมัยในการจัดการ
    ซึ่งรวมถึงฐานข้อมูลเกี่ยวกับสถานที่ในการผลิตภาพยนตร์โฆษณา นักแสดง
    การมีฝ่ายจัดฉากที่มีฝีมือเป็นที่ยอมรับ เป็นต้น
    ซึ่งการจัดการดังกล่าวยังช่วยลดต้นทุนในการผลิตบางส่วนได้อีกด้วย เนื่องจากสามารถนำข้อมูล
    หรืออุปกรณ์ฉากทั้งหมดหรือบางส่วนกลับมาใช้ได้อีก

-   การเข้าจดทะเบียนในตลาดหลักทรัพย์ ซึ่งจะทำให้กลุ่มแม็ทชิ่งเป็นที่รู้จัก
    และยอมรับจากลูกค้าทั้งในและต่างประเทศ
    ในฐานะที่เป็นองค์กรที่มีระบบการดำเนินงานที่มีมาตรฐาน นอกจากนี้การที่บริษัทฯ
    เข้าจดทะเบียนในตลาดหลักทรัพย์ยังเป็นการสร้างความได้เปรียบในแง่การเพิ่มช่องทางในการระดมทุนจากตลาดทุน
    ซึ่งจะทำให้บริษัทฯ สามารถเพิ่มกำลังการผลิต หรือขยายธุรกิจจากแหล่งเงินทุนที่มีต้นทุนต่ำกว่า

งานที่ยังไม่ได้ส่งมอบ

ปัจจุบันในส่วนของบริษัทฯ
มีงานการผลิตภาพยนตร์โฆษณาที่ยังอยู่ในระหว่างการส่งมอบและคาดว่าจะผลิตเสร็จภายในช่วงเดือนเมษายน
2546 เป็นมูลค่า 53.38 ล้านบาท

3.2 ธุรกิจให้เช่าอุปกรณ์และบริการ

3.2.1 ลักษณะการให้บริการ

การให้เช่าอุปกรณ์ในการถ่ายทำภาพยนตร์, ละคร,
ภาพยนตร์โฆษณาทางโทรทัศน์ให้กับบริษัทผู้ผลิตดังกล่าว โดยอุปกรณ์ที่ให้เช่าหลัก ๆ มี 4 ประเภทคือ

-   อุปกรณ์กล้อง เช่น Evolution Camera KIT PL Mount, Production KIT PL
    Mount, High Speed Production KIT PL, Lenses และ Filters เป็นต้น

-   อุปกรณ์ไฟ เช่น Tungsten, Daylight และ Florescent เป็นต้น

-   อุปกรณ์เสียง เช่น เครื่องอัดเสียง เครื่องประกอบเสียง และไมโครโฟน เป็นต้น

-   อุปกรณ์กริ๊ป เช่น เครน และดอลลี่ สำหรับติดตั้งกล้องถ่าย

-   อุปกรณ์ริก
    เป็นอุปกรณ์ที่จัดทำขึ้นมาเป็นพิเศษเพื่อใช้ในการถ่ายทำให้ได้ภาพยนตร์โฆษณาตามต้องการของลูกค้าโดยเฉพาะ
    เช่น สลิง อุปกรณ์ติดตั้งในรถยนต์เพื่อให้สามารถทำการถ่ายทำขณะรถวิ่งได้ เป็นต้น

รวมถึงการให้บริการจัดบุคลากรที่มีทักษะ ความชำนาญ
และความรู้ในการใช้อุปกรณ์ไปพร้อมกับอุปกรณ์ดังกล่าวด้วย
เพื่อเป็นการให้บริการลูกค้าและรักษาอุปกรณ์ไปพร้อมกัน โดยมีการจัดส่งอุปกรณ์ถึงสถานที่ถ่ายทำ
นอกจากนี้เกียร์เฮดยังมีการลงทุนในรถยนตร์ รถบรรทุก 6 ล้อ
และรถบัสเพื่ออำนวยความสะดวกในเรื่องขนส่งอุปกรณ์และการถ่ายทำ

โดยในปี 2545 (ตุลาคม 2544-กันยายน 2545) และในช่วงเดือนตุลาคม-ธันวาคม 2545
ธุรกิจให้เช่าอุปกรณ์และบริการสามารถสร้างรายได้ให้แก่กลุ่มแม็ทชิ่ง 31.37 ล้านบาท (ร้อยละ
4.5 ของรายได้รวมของกลุ่มแม็ทชิ่ง) และ 11.90 ล้านบาท (ร้อยละ 6.5
ของรายได้รวมกลุ่มแม็ทชิ่ง) ตามลำดับ

นโยบายราคาและการกำหนดราคา

บริษัทมีนโยบายในการกำหนดราคาให้เป็นมาตรฐาน และสามารถแข่งขันกับคู่แข่งได้
โดยระดับราคากำหนดจากต้นทุนของอุปกรณ์และค่าใช้จ่ายในการบำรุงรักษาบวกกำไรหรือผลตอบแทนในระดับที่เหมาะสม

ลูกค้าและกลุ่มลูกค้าเป้าหมาย

1)  บริษัทในกลุ่มแม็ทชิ่ง เนื่องจากบริษัทในกลุ่มแม็ทชิ่งมีการดำเนินธุรกิจผลิตภาพยนตร์โฆษณา
    และรายการทางโทรทัศน์ ซึ่งมีการใช้อุปกรณ์ของเกียร์เฮดอยู่ตลอดเวลา โดยในช่วง 2
    ปีที่ผ่านมารายได้จากการให้เช่าอุปกรณ์ประมาณ 65% มาจากการให้บริษัทในกลุ่มแม็ทชิ่ง

2)  บริษัทนอกกลุ่มแม็ทชิ่ง ได้แก่

-   บริษัทที่ดำเนินธุรกิจให้เช่าอุปกรณ์ ซึ่งบางครั้งขาดอุปกรณ์ที่ลูกค้าต้องการ
    บริษัทดังกล่าวจะทำการเช่าอุปกรณ์ต่อจากบริษัท

-   บริษัทผลิตภาพยนตร์โฆษณา

-   บริษัทผลิตรายการโทรทัศน์ และละคร

-   บริษัทผลิตภาพยนตร์เรื่องทั้งของในประเทศและต่างประเทศ

การจัดหาอุปกรณ์และบริการ

1)  อุปกรณ์
    บริษัทมีนโยบายในการจัดหาผลิตภัณฑ์ที่มีคุณภาพและตรงตามความต้องการของลูกค้าในราคาที่เหมาะสมเป็นหลัก
    ซึ่งส่วนใหญ่เป็นอุปกรณ์ที่นำเข้าจากต่างประเทศ เนื่องจากเป็นสินค้าที่มีคุณภาพและมีมาตรฐาน
    อย่างไรก็ตามหากสามารถจัดซื้อจากแหล่งภายในประเทศ ณ ราคาที่เหมาะสม
    บริษัทก็เลือกที่จะจัดซื้อจากแหล่งภายในประเทศ

2)  บุคลากร เนื่องจากบุคลากรเป็นส่วนสำคัญอย่างหนึ่งในการประกอบธุรกิจให้เช่าอุปกรณ์
    บริษัทจึงมีนโยบายในการฝึกอบรมให้พนักงานมีทักษะและความชำนาญในการใช้อุปกรณ์เครื่องมือ
    และเก็บรักษาอุปกรณ์ดังกล่าว

การตลาดและภาวะการแข่งขัน 

กลยุทธ์ทางการตลาด

1)  การมีอุปกรณ์ทุกประเภทตามที่ลูกค้าต้องการ โดยอุปกรณ์ยังอยู่ในสภาพที่พร้อมใช้งานอยู่เสมอ

2)  การมีบุคลากรที่มีความรู้ และทักษะในการใช้อุปกรณ์ เพื่อให้บริการแก่ลูกค้า

3)  ราคาเช่าที่เป็นมาตรฐาน และสร้างผลตอบแทนที่เหมาะสม

ภาวะอุตสาหกรรม

ธุรกิจให้เช่าอุปกรณ์เป็นธุรกิจเกี่ยวเนื่องจากอุตสาหกรรมการผลิตภาพยนตร์โฆษณา ละคร
รายการทางโทรทัศน์ การจัดกิจกรรมรายการแสดง และภาพยนตร์
ซึ่งแนวโน้มอุตสาหกรรมธุรกิจให้เช่าอุปกรณ์มีโอกาสเติบโตเนื่องจาก

-   ธุรกิจผลิตภาพยนตร์โฆษณา
    มีการเติบโตอย่างต่อเนื่องตามสภาวะอุตสาหกรรมโฆษณาผ่านสื่อโทรทัศน์
    โดยเฉพาะในช่วงที่ผ่านมาที่ภาวะเศรษฐกิจเริ่มฟื้นตัวทำให้ธุรกิจต่าง ๆ
    หันมาใช้งบโฆษณาผ่านสื่อโทรทัศน์เพื่อทำการตลาดเพิ่มมากขึ้น

-   ธุรกิจผลิตละครโทรทัศน์ รายการทางโทรทัศน์ และ การจัดกิจกรรมการแสดง
    ที่มีการผลิตอยู่อย่างต่อเนื่อง เพราะเป็นธุรกิจที่มีความต้องการ
    และเป็นที่นิยมจากผู้ชมอยู่อย่างสม่ำเสมอ

-   ธุรกิจผลิตภาพยนต์ ในช่วงที่ผ่านมาถือเป็นธุรกิจที่มีความต้องการใช้อุปกรณ์เพิ่มมากขึ้น
    เนื่องจาก

- ภาพยนตร์ไทยเป็นที่นิยมของผู้ชมเพิ่มมากขึ้น ซึ่งทำให้มีการผลิตภาพยนตร์เพิ่มมากขึ้น โดยในปี
2545 มีผลงานภาพยนตร์ไทยที่ออกมาสู่ตลาดประมาณ 24[8] เรื่อง และคาดว่าในปี 2546
จะมีการผลิตภาพยนตร์ไทยอีกประมาณ 50[9] เรื่อง
ส่งผลให้มีการเช่าอุปกรณ์เพื่อถ่ายทำภาพยนตร์ดังกล่าวมากขึ้นตามไปด้วย

- การที่ประเทศไทยมีสถานที่ที่มีทัศนียภาพสวยงาม เป็นที่ยอมรับจากต่างชาติ
รวมถึงการที่รัฐบาลไทยมีการสนับสนุนให้ผู้ผลิตภาพยนตร์ต่างประเทศเข้ามาดำเนินการถ่ายทำภาพยนตร์ได้
ส่งผลให้มีผู้ผลิตภาพยนตร์จากต่างประเทศเข้ามาผลิตภาพยนตร์ในประเทศไทยอย่างต่อเนื่อง
ซึ่งการผลิตภาพยนตร์ต่างประเทศแต่ละเรื่องส่วนใหญ่จะมีงบในการใช้อุปกรณ์เพื่อการถ่ายทำอยู่ในระดับสูง
และการเช่าอุปกรณ์ในประเทศไทยมีราคาถูกกว่า
ไม่ต้องเสียเวลาในการขนเครื่องมืออุปกรณ์เข้ามาในประเทศซึ่งจะต้องมีขั้นตอนในการนำของเข้ามาในประเทศที่ยุ่งยาก
ทำให้ผู้ผลิตภาพยนตร์ต่างประเทศส่วนใหญ่หันมาเช่าอุปกรณ์จากแหล่งในประเทศ

ภาวะการแข่งขัน

หากพิจารณาธุรกิจให้เช่าอุปกรณ์ในประเทศไทยแล้วจะพบว่าผู้ประกอบธุรกิจให้เช่าอุปกรณ์มีอยู่จำนวนมาก
แต่เมื่อคำนึงถึงความต้องการในการใช้อุปกรณ์ดังกล่าวแล้ว
ธุรกิจให้เช่าอุปกรณ์ในประเทศไทยยังไม่สามารถตอบสนองความต้องการได้เพียงพอ
เนื่องจากปริมาณอุปกรณ์ที่มีความทันสมัย และสามารถใช้งานตามที่ลูกค้าต้องการมีอยู่อย่างจำกัด
ผู้ประกอบการบางรายมีอุปกรณ์เพื่อสนับสนุนธุรกิจที่เกี่ยวข้องกับธุรกิจของตน
ขณะที่ผู้ประกอบการบางรายถึงแม้จะมีอุปกรณ์เป็นจำนวนมาก แต่อุปกรณ์ดังกล่าวล้าสมัย
และไม่เป็นที่ต้องการของลูกค้า ซึ่งหากพิจารณาเฉพาะผู้ประกอบธุรกิจที่ให้เช่าอุปกรณ์ที่มีคุณภาพ
และเป็นที่ยอมรับของลูกค้าและคนในวงการแล้ว
จะพบว่าการแข่งขันระหว่างผู้ประกอบธุรกิจให้เช่าอุปกรณ์ยังอยู่ในระดับต่ำ

เมื่อเปรียบเทียบธุรกิจให้เช่าอุปกรณ์ของบริษัท เกียร์เฮด จำกัด กับคู่แข่งในอุตสาหกรรม อาทิ เช่น
สยามไลท์ มุมกล้อง ซันไลท์ติ้ง สตูดิโอบางกอก แล้ว
บริษัทเป็นบริษัทให้เช่าอุปกรณ์ถ่ายทำที่มีขนาดใหญ่เมื่อเทียบกับคู่แข่ง โดย ณ สิ้นปี 2544 บริษัท
เกียร์เฮด จำกัด มีสินทรัพย์รวมทั้งสิ้น 88.62 ล้านบาท และมีทุนจดทะเบียนชำระแล้ว 40.00
ล้านบาท

และเพื่อดำรงความสามารถในการแข่งขัน
บริษัทได้ตระหนักถึงความสำคัญในการดำรงให้มีอุปกรณ์ที่มีความทันสมัย
ตรงตามความต้องการของลูกค้าและการเปลี่ยนแปลงทางเทคโนโลยี
โดยบริษัทมีการจัดหาอุปกรณ์ใหม่ ๆ ตามความต้องการของลูกค้าอย่างต่อเนื่อง
และมีหน่วยงานรักษาอุปกรณ์ให้ดำรงอยู่ในสภาพที่พร้อมจะใช้งานได้ตลอดเวลา
รวมทั้งการจัดให้มีบุคลากรที่มีความรู้และทักษะในการใช้อุปกรณ์ให้แก่ลูกค้า
ซึ่งการใช้นโยบายดังกล่าวทำให้บริษัทเชื่อว่าจะสามารถรักษาความสามารถในการแข่งขันได้

งานที่ยังไม่ได้ส่งมอบ

  -ไม่มี-

3.3 ธุรกิจผลิตรายการโทรทัศน์

ลักษณะการให้บริการ

1) การเช่าช่องสัญญาณสถานีโทรทัศน์
เพื่อมาบริหารและนำรายการโทรทัศน์ที่ผลิตมาแพร่ภาพออกอากาศทางสถานีโทรทัศน์ในช่วงเวลาใดเวลาหนึ่งผ่านการดำเนินงานของบริษัท
แม็ทชิ่ง เอ็นเตอร์เทนเม้นท์ จำกัด
โดยรายได้ของการบริการดังกล่าวมาจากการให้บริษัทตัวแทนโฆษณาหรือเจ้าของสินค้าซื้อเวลาเพื่อทำการโฆษณา
ซึ่งหากบริษัทสามารถผลิตรายการให้เป็นที่นิยม จะทำให้รายได้จากการโฆษณาเพิ่มมากขึ้น
ปัจจุบันบริษัทมีการให้บริการดังกล่าวดังนี้

-   รายการ ปลดหนี้ ออกอากาศทุกวันเสาร์เวลา 15.00-15.30 น.

-   รายการ จานเด็ด เจ็ดย่านน้ำ ออกอากาศทุกวันเสาร์ เวลา 17.00-17.30 น.

  โดยทั้ง 2 รายการออกอากาศทางสถานีโทรทัศน์สีกองทัพบกช่อง 7

2) การรับจ้างผลิตรายการโทรทัศน์ให้แก่เจ้าของช่องสัญญาณ
เป็นการให้บริการตั้งแต่การคิดริเริ่มรูปแบบรายการ การจัดหานักแสดงหรือพิธีกร
จนถึงการผลิตรายการ เพื่อนำรายการดังกล่าวแพร่ภาพออกอากาศเป็นระยะ ๆ
ตามที่ผู้ว่าจ้างกำหนด ที่ผ่านมาบริษัทมีการรับจ้างผลิตรายการโทรทัศน์ดังนี้

-   รายการ ก้าวอย่างโกะ ออกอากาศทุกวันอาทิตย์ เวลา 12.30-13.00 น.

-   รายการ 7-CATALOG SHOW ออกอากาศทุกวันเสาร์ที่ 1 และ 3 ของเดือน เวลา
    12.30-13.00 น.

-   รายการ ปากท้อง…ร้องเซเว่น (อีเลฟเว่น) ออกอากาศทุกวัน

  ซึ่งทั้ง 3 รายการ เป็นรายการที่ออกอากาศทางเคเบิ้ล ยูบีซี 7

ในปี 2545 (ตุลาคม 2544-กันยายน 2545) และในช่วงเดือนตุลาคม-ธันวาคม 2545
ธุรกิจผลิตรายการโทรทัศน์สามารถทำรายได้ให้แก่กลุ่มแม็ทชิ่งเป็นจำนวน 76.74 ล้านบาท (ร้อยละ
11.05 ของรายได้รวมกลุ่มแม็ทชิ่ง) และ 31.07 ล้านบาท (ร้อยละ 16.9
ของรายได้รวมของกลุ่มแม็ทชิ่ง) และเพื่อให้เกิดความชัดเจนในการดำเนินธุรกิจของกลุ่มแม็ทชิ่ง
บริษัท แม็ทชิ่ง บอร์ดคาสท์ จำกัด จะเป็นผู้ดำเนินธุรกิจผลิตรายการโทรทัศน์ ตั้งแต่ปี 2546
เป็นต้นไป

นโยบายราคาและการกำหนดราคา

-   ราคาของการให้บริการโฆษณาในช่วงที่รายการของบริษัทแพร่ภาพออกอากาศขึ้นอยู่กับความนิยมของรายการนั้น
    ๆ ว่ามีผู้ชมมากน้อยเพียงใด รวมทั้งระยะเวลาในการนำเสนอโฆษณาเรื่องนั้น ๆ
    ว่ามีระยะเวลามากน้อยเพียงใด
    โดยราคาจะผันแปรไปตามระยะเวลาในการนำเสนอโฆษณาดังกล่าว

-   การกำหนดราคาในการรับจ้างผลิตรายการ
    พิจารณาจากต้นทุนในการผลิตประกอบกับงบประมาณของผู้ว่าจ้างผลิตรายการนั้น ๆ

ลูกค้าและกลุ่มลูกค้าเป้าหมาย

ปัจจุบันบริษัทมุ่งเน้นผลิตรายการโทรทัศน์เพื่อนำเสนอกลุ่มผู้ชมรายการ (Audience) ดังนี้

-   รายการปลดหนี้ เน้นกลุ่มลูกค้าทุกเพศ ทุกวัย โดยเฉพาะกลุ่มผู้ชมในต่างจังหวัด

-   รายการจานเด็ด เน้นกลุ่มลูกค้าที่เป็นแม่บ้าน และผู้สนใจการทำอาหาร

โดยบริษัทเป็นผู้บริหารเวลาและจำหน่ายช่วงเวลาให้แก่บริษัทตัวแทนโฆษณาเพื่อนำภาพยนตร์โฆษณาในช่วงเวลาที่บริษัทเช่า
ทั้งนี้ที่ผ่านมาบริษัทมุ่งเน้นให้บริการบริษัทตัวแทนโฆษณาทุกราย
และทำสัญญากับบริษัทตัวแทนโฆษณาในระยะสั้น

การจัดหาผลิตภัณฑ์และบริการ

1)  การจัดหาเวลาเพื่อแพร่ภาพรายการ โดยการเช่าช่องสัญญาณจากสถานีโทรทัศน์ ซึ่งในปัจจุบัน
    บริษัท แม็ทชิ่ง เอ็นเตอร์เทนเม้นท์ จำกัด ซึ่งเป็นบริษัทย่อย
    มีสัญญาเช่าสถานทีโทรทัศน์กับสถานีโทรทัศน์กองทัพบกช่อง 7
    ในการนำรายการแพร่ภาพออกอากาศ

2)  การผลิตรายการทางโทรทัศน์ ตั้งแต่การคิดรูปแบบการนำเสนอ และการผลิตรายการ
    โดยรายการของบริษัททั้ง 2 รายการคือ รายการปลดหนี้ และรายการจานเด็ดเจ็ดย่านน้ำ
    เน้นการถ่ายทำนอกสถานที่ เพื่อให้ผู้ชมรายการมีส่วนร่วมในกิจกรรมของรายการ

การตลาดและภาวะการแข่งขัน

 ภาวะอุตสาหกรรม

ในช่วงที่ผ่านมารูปแบบการดำเนินชีวิตคนไทยมีการเปลี่ยนแปลงตามการเปลี่ยนแปลงของสังคมและเทคโนโลยีสารสนเทศ
ทำให้มีรูปแบบสื่อบันเทิงมีเพิ่มมากขึ้นเพื่อรองรับการเปลี่ยนแปลงดังกล่าว
อย่างไรก็ตามธุรกิจผลิตรายการโทรทัศน์ก็ได้มีการพัฒนารูปแบบการนำเสนอรายการเพื่อให้เข้ากับการเปลี่ยนแปลงดังกล่าว
เช่น รายการที่มีเนื้อหาสาระทันเหตุการณ์ รายการให้ส่งเสริมการศึกษาและความรู้แก่ผู้ชม
รายการที่เน้นการให้ความบันเทิงและจัดกิจกรรมใหม่ ๆ ให้ผู้ชมมีส่วนร่วมในรายการ เป็นต้น
ซึ่งแต่ละรูปแบบรายการจะมีจุดเด่นที่แตกต่างกันไปเพื่อให้เข้าถึงกลุ่มลูกค้าตามที่ได้กำหนดไว้
นอกจากนี้โทรทัศน์ยังถือเป็นสื่อที่สามารถเข้าถึงผู้ชมได้เกือบทั่วประเทศ
จึงทำให้รายการโทรทัศน์ยังถือเป็นแหล่งบันเทิงและสันทนาการที่มีสัดส่วนในการเข้าถึงผู้ชมมากที่สุดเมื่อเทียบกับรูปแบบสื่ออื่น
ๆ ในปัจจุบัน

ทั้งนี้ค่าใช้จ่ายผ่านสื่อโทรทัศน์ในปี 2545 ที่ผ่านมาทั้งสิ้น 37,339 ล้านบาทนั้น[10]
โดยช่องสถานทีโทรทัศน์ช่อง 7 มีส่วนแบ่งการตลาดประมาณ 27% รองลงมาคือช่อง 3 ที่ 26%
และช่อง 5 ที่ 20%

 ภาวะการแข่งขัน

หากพิจารณาจำนวนรายการโทรทัศน์ที่ออกอากาศตามสถานีต่าง ๆ แล้ว ถึงแม้จะมีอยู่จำนวนมาก
แต่การจำกัดของเวลาแพร่ภาพออกอากาศ
ทำให้จำนวนรายการโทรทัศน์ในปัจจุบันไม่มีการเปลี่ยนแปลงจากในอดีตมากนัก
ภาวะการแข่งขันของธุรกิจนี้นอกจากจะต้องพิจารณาถึงรูปแบบการนำเสนอแล้ว ยังต้องคำนึงถึงวัน
และเวลาที่นำเสนอ ซึ่งรูปแบบการนำเสนอของแต่ละรายการ ณ วัน และเวลาที่ต่างกัน
หมายถึงกลุ่มผู้ชมเป้าหมายที่แตกต่างด้วย
จึงทำให้ปัจจัยสำคัญที่กำหนดความสามารถในการแข่งขันของธุรกิจผลิตรายการขึ้นอยู่กับความสำเร็จในการดำเนินรายการแต่ละรายการนั้น
ๆ โดยองค์ประกอบที่สำคัญได้แก่ รูปแบบการนำเสนอรายการ พิธีกรผู้ดำเนินรายการ
การจัดกิจกรรมและส่งเสริมการตลาด เช่น การจัดกิจกรรมให้ผู้ชมมีส่วนร่วมในรายการ
การให้เงินรางวัล หรือของกำนัลจากรายการ และการโฆษณาประชาสัมพันธ์รายการ เป็นต้น

ในส่วนของบริษัทซึ่งปัจจุบันเป็นผู้ผลิตและบริหารรายการ 2 รายการทางช่อง 7 ได้แก่
รายการปลดหนี้ และรายการ จานเด็ดเจ็ดย่านน้ำ
ซึ่งการที่บริษัทมุ่งเน้นการทำจัดกิจกรรมนอกสถานที่เพื่อให้ผู้ชมมีส่วนร่วมในรายการและเป็นการทำการโฆษณาประชาสัมพันธ์รายการ
ทำให้รายการทั้ง 2 รายการของบริษัทได้รับความนิยมจากผู้ชม
และได้รับการตอบรับเป็นอย่างดีจากบริษัทตัวแทนโฆษณาและผู้สนับสนุนรายการ

กลยุทธ์ทางการตลาด

บริษัทมีการกำหนดกลยุทธ์ทางการตลาดเพื่อให้สามารถแข่งขันได้
โดยมุ่งเน้นผลิตรายการเพื่อให้ผู้ชมมีส่วนร่วมในรายการ
ซึ่งการจัดกิจกรรมการแข่งขันและให้รางวัลแก่ผู้เข้าร่วมรายการ เช่น รายการ ปลดหนี้
เป็นการทำกิจกรรมให้ผู้ชมทางบ้านส่งจดหมายเข้ามาเพื่อเล่นกิจกรรมที่ตนเองถนัดเพื่อชิงเงินรางวัล
รายการจานเด็ดเจ็ดย่านน้ำ ซึ่งมีช่วงเวลาแบ่งออกเป็น 3 ช่วง โดยช่วงแรกเรียกว่า “ร้อยเอ็ด
เจ็ดย่านน้ำ” เป็นกิจกรรมที่ให้ผู้ชมทางบ้านส่งจดหมายเพื่อเข้าแข่งขันการทำอาหาร
ส่วนช่วงที่สองเป็นช่วง “จานนี้ทีเด็ด”
ซึ่งเป็นการหาผู้ชนะจากการแข่งขันในช่วงแรกโดยจะมีคณะกรรมการเป็นผู้ตัดสินและให้รางวัลแก่ผู้ชนะ
และช่วงที่สามเรียกว่า “สะใจคุณนายผู้ว่า” และ “30 บาทฟาดทั่วไทย”
โดยทั้งสามช่วงมุ่งเน้นการทำรายการในต่างจังหวัดและให้ผู้ชมมีส่วนร่วมในกิจกรรมของรายการ
ซึ่งเป็นการให้ความบันเทิงทั้งผู้ชมที่ชมรายการและผู้เข้าร่วมกิจกรรม
และเป็นการทำโฆษณาและประชาสัมพันธ์รายการไปในตัว

งานที่ยังไม่ได้ส่งมอบ

  -ไม่มี-

3.4 ธุรกิจจัดกิจกรรมรายการแสดง (Event Show)

ลักษณะการให้บริการ

1)  การจัดกิจกรรมรายการแสดง โดยจัดหานักแสดง เวลาและสถานที่ในการแสดง
    รวมถึงจัดหาผู้สนับสนุนรายการ (Sponsor) และจำหน่ายบัตรให้แก่ผู้เข้าชม
    โดยที่ผ่านมาบริษัท แม็ทชิ่ง เอ็นเตอร์เทนเม้นท์ ซึ่งเป็นบริษัทย่อยมีการจัดรายการแสดง เช่น
    คอนเสิร์ต Kenny G, เซี่ยงไฮ้โชว์ 2543 และ 2545,Ultraman Millennium Live
    Show in Bangkok เป็นต้น

2)  การรับจ้างเป็นผู้จัดกิจกรรมการแสดง (Event Organizer & Production)
    โดยให้บริการจัดหาและติดต่อสถานที่ อุปกรณ์ประกอบฉาก แสง เสียง ไฟ
    และการผลิตรายการให้แก่ลูกค้า รวมถึงการบริหารการนำเสนอรายการดังกล่าว

ทั้งนี้ในปี 2545 (ตุลาคม 2544-กันยายน 2545) และในช่วงเดือนตุลาคม-ธันวาคม 2545
ธุรกิจจัดกิจกรรมรายการแสดงสามารถสร้างรายได้ให้แก่กลุ่มแม็ทชิ่งเป็นจำนวน 139 ล้านบาท
(ร้อยละ 20 ของรายได้รวมกลุ่มแม็ทชิ่ง) และ 4.52 ล้านบาท (ร้อยละ 2.5
ของรายได้รวมกลุ่มแม็ทชิ่ง)
และเพื่อให้เกิดความชัดเจนในการดำเนินธุรกิจและความมีศักยภาพในการประกอบธุรกิจจัดกิจกรรมรายการแสดง
ตั้งแต่ปี 2546 เป็นต้นไป บริษัท แม็ทชิ่ง เอ็นเตอร์เทนเม้นท์ จำกัด
จะดำเนินธุรกิจจัดกิจกรรมรายการแสดง และรับจ้างเป็นผู้จัดกิจกรรมการแสดง
ที่มีขนาดจำนวนผู้ชมไม่มากนัก สำหรับการจัดกิจกรรมรายการแสดงที่มีขนาดใหญ่
กลุ่มแม็ทชิ่งจะดำเนินการผ่านบริษัทร่วมซึ่งกำลังอยู่ในขั้นตอนการจัดตั้งและกำหนดแผนการดำเนินธุรกิจ
(โปรดดูรายละเอียดในหัวข้อที่ 6 เรื่องโครงการในอนาคต)

นโยบายราคาและการกำหนดราคา

บริษัทมีนโยบายในการกำหนดราคาโดยพิจารณาจากต้นทุนในการจัดรายการหรือผลิตรายการเป็นปัจจัยพื้นฐานในการกำหนดราคาโดยให้มีผลตอบแทนในระดับที่เหมาะสม
สำหรับค่าสนับสนุนการจัดรายการขึ้นอยู่รายละเอียดของการจัดกิจกรรมส่งเสริมทางการตลาดให้แก่ผู้สนับสนุนแต่ละราย

ลูกค้าและกลุ่มลูกค้าเป้าหมาย

1)  กลุ่มลูกค้าที่เป็นผู้ชม
    โดยกิจกรรมรายการแสดงแต่ละรายการจะมีกลุ่มลูกค้าที่มีลักษณะแตกต่างกัน เช่น Ultraman
    Millennium Live Show in Bangkok มุ่งเน้นกลุ่มลูกค้าที่เป็นเด็ก และผู้ปกครอง
    คอนเสิร์ต Kenny G มุ่งเน้นกลุ่มลูกค้าทุกเพศ ทุกวัย เป็นต้น

2)  กลุ่มลูกค้าที่เป็นผู้สนับสนุนการจัดรายการ
    คือเจ้าของผลิตภัณฑ์หรือบริการที่ต้องการทำการประชาสัมพันธ์ผลิตภัณฑ์หรือบริการของตนในกิจกรรมการแสดงของบริษัท

การจัดหาและการผลิตรายการ

1)  การกำหนดรูปแบบกิจกรรมการแสดง (Theme) ที่น่าสนใจ
    และมีความเป็นไปได้ในการนำเสนอ

2)  การจัดหานักแสดง บริษัทมีการติดต่อผ่านตัวแทน (Broker)
    ของนักแสดงดังกล่าวในต่างประเทศเพื่อเจรจาทั้งในเรื่องค่าตัวนักแสดง กำหนดการแสดง
    และเงื่อนไขต่าง ๆ สำหรับนักแสดงในประเทศไทย
    บริษัทติดต่อผ่านนักแสดงโดยตรงหรือผ่านต้นสังกัดของนักแสดง

3)  การผลิตรายการ การคิดรูปแบบการนำเสนอ สถานที่ในการจัดกิจกรรมการแสดง
    การจัดหาอุปกรณ์และทีมงานสนับสนุนการแสดง รวมทั้งการจัดกิจกรรมต่าง ๆ
    เพื่อส่งเสริมการแสดงนั้น ๆ

การตลาดและภาวะการแข่งขัน

ภาวะอุตสาหกรรม

การเปลี่ยนแปลงของสังคมไทยที่เป็นไปตามแบบสังคมตะวันตกมากขึ้น
ทั้งในรูปแบบการดำเนินชีวิตและวัฒนธรรม ซึ่งรวมถึงการหันมาทำกิจกรรมนอกบ้านเพิ่มมากขึ้น เช่น
การที่คนไทยหันมานิยมรับประทานอาหารนอกบ้านเพิ่มมากขึ้น การออกไปดูภาพยนตร์ การดูคอนเสิร์ต
ละคร และทอล์คโชว์ เป็นต้น
รูปแบบการดำเนินชีวิตที่มีการเปลี่ยนแปลงไปดังกล่าวทำให้ธุรกิจจัดกิจกรรมการแสดงเป็นที่ยอมรับและนิยมจากคนไทยเพิ่มมากขึ้น
โดยที่ผ่านมาคนไทยให้การยอมรับกิจกรรมการแสดงทั้งในรูปแบบคอนเสิร์ตของศิลปินไทยและต่างประเทศ
การจัดแสดงโชว์ต่าง ๆ และการจัดกิจกรรมกีฬาต่าง ๆ
ขณะที่ผู้แสดงจากต่างประเทศได้หันมาให้ความสำคัญกับผู้ชมในแถบเอเชียเพิ่มมากขึ้น
ซึ่งรวมถึงประเทศไทยเนื่องจากเป็นที่รู้จักจากคนต่างประเทศมากขึ้น
รวมถึงการที่ผู้จัดและผู้สนับสนุนหลัก (Sponsor) สามารถรองรับค่าตัวนักแสดงได้มากขึ้น

ทั้งนี้ คาดว่าธุรกิจการจัดกิจกรรมการแสดงจะยังคงเป็นที่นิยมของคนไทย
เนื่องจากรูปแบบการดำเนินชีวิตของคนไทยที่ต้องการสิ่งบันเทิงและกิจกรรมการแสดงใหม่ ๆ
เพื่อผ่อนคลายความตึงเครียดจากสังคมและการทำงาน
รวมถึงรูปแบบการนำเสนอกิจกรรมการแสดงใหม่ ๆ
ซึ่งช่วยส่งเสริมให้กิจกรรมประเภทนี้ได้รับความนิยมจากผู้ชมอย่างต่อเนื่อง

 ภาวะการแข่งขัน

การจัดกิจกรรมรายการแสดงเป็นสิ่งบันเทิงและสันทนาการรูปแบบใหม่ที่แนวโน้มการเติบโตอยู่ในระดับสูงเนื่องจากคนไทยเริ่มหันมาให้ความสนใจกับกิจกรรมดังกล่าวเพิ่มมากขึ้น
ทำให้มีผู้ประกอบธุรกิจหลายรายหันมาดำเนินธุรกิจการจัดกิจกรรมการแสดงเพิ่มมากขึ้น
ซึ่งผู้ประกอบธุรกิจที่สำคัญ ๆ ในธุรกิจนี้ได้แก่ บริษัท บีอีซี-เทโร เอ็นเตอร์เทนเมนท์ จำกัด บริษัท
ทราฟฟิก คอนเนอร์ โฮลดิ้ง จำกัด (มหาชน) และบริษัท แม็ทชิ่ง เอ็นเตอร์เทนเม้นท์ จำกัด
เป็นต้น

ซึ่งธุรกิจจัดกิจกรรมการแสดงจะประสบความสำเร็จมากน้อยเพียงใดขึ้นอยู่กับปัจจัยหลายประการ
เช่น ความน่าสนใจของกิจกรรม (นักแสดง, รูปแบบที่แปลกใหม่) เงินทุน
การสนับสนุนจากสปอนเซอร์ การประชาสัมพันธ์และการตลาด
รวมทั้งช่วงเวลาที่จัดกิจกรรมการแสดง สำหรับบริษัท แม็ทชิ่ง เอ็นเตอร์เทนเม้นท์ จำกัด
ซึ่งมุ่งเน้นสร้างความแตกต่างในการจัดกิจกรรมการแสดงเพื่อให้สามารถแข่งขันกับคู่แข่งได้
โดยนอกจากจะมุ่งเน้นจัดกิจกรรมการแสดงที่เข้าถึงกลุ่มลูกค้าเป้าหมายในแต่ละกิจกรรมแล้ว บริษัทฯ
ยังมุ่งที่จะจัดกิจกรรมดังกล่าวเพื่อเป็นสื่ออีกรูปแบบหนึ่งในการโฆษณาและประชาสัมพันธ์สินค้าให้แก่ผู้สนับสนุน
(Sponsor) ด้วย

กลยุทธ์ทางการตลาด 

-   การจัดกิจกรรมการแสดงรูปแบบใหม่ ๆ รวมถึงจัดหานักแสดงที่เป็นที่นิยมของผู้ชม
    โดยการกำหนดรูปแบบกิจกรรมการแสดงให้เหมาะกับช่วงเวลาต่าง ๆ
    ให้เข้าถึงกลุ่มผู้ชมเป้าหมายที่มีความสนใจในกิจกรรม เช่น
    ในช่วงปิดเทอมเน้นจัดกิจกรรมให้เด็ก นักเรียน และผู้ปกครอง
    ในช่วงปีใหม่เน้นการจัดกิจกรรมสังสรรค์บันเทิง
    ในช่วงเทศกาลฟุตบอลโลกจัดให้มีการชมการถ่ายทอดสดในโรงยิมเนเซี่ยมที่มีขนาดใหญ่และให้ผู้ชมมีส่วนร่วมในกิจกรรม
    เป็นต้น

-   การประชาสัมพันธ์และการตลาดที่มีประสิทธิภาพ ทั้งในด้านสื่อสิ่งพิมพ์ วิทยุ และโทรทัศน์

-   การมีพันธมิตรช่วยสนับสนุนการดำเนินงาน ซึ่งจะช่วยสนับสนุนทั้งในด้านการจัดหานักแสดง
    การจัดหาสถานที่ในการจัดกิจกรรม การสนับสนุนในด้านแนวคิดและรูปแบบกิจกรรม
    รวมถึงการสนับสนุนในด้านเงินทุน เป็นต้น

งานที่ยังไม่ได้ส่งมอบ

บริษัทอยู่ระหว่างการดำเนินการจัดคอนเสิร์ต “เรื่องราวของกลุ่มคนดนตรี และเขาควาย”
โดยวงคาราบาว ซึ่งมีกำหนดที่จัดการแสดงในวันที่ 21-22 กุมภาพันธ์ 2545

3.5 ธุรกิจผลิตภาพยนตร์เรื่อง

ลักษณะผลิตภัณฑ์

ภาพยนตร์เรื่อง มีลักษณะเป็นภาพยนตร์ที่มีระยะเวลาในการนำเสนออยู่ในช่วงระยะเวลาประมาณ
1.30-3.0 ชั่วโมง เพื่อสื่อสารเนื้อเรื่องหรือบทภาพยนตร์ออกมาเป็นเรื่องราว
โดยธุรกิจผลิตภาพยนตร์เรื่องของกลุ่มแม็ทชิ่งดำเนินงานโดยบริษัท แม็ทชิ่ง โมชั่น พิคเจอร์ จำกัด

นโยบายราคาและการกำหนดราคา

บริษัทมีนโยบายในการกำหนดราคาโดยพิจารณาจากต้นทุนในการผลิตเป็นฐานบวกผลตอบแทนหรือกำไรที่อยู่ในระดับที่เหมาะสม

ลูกค้าและกลุ่มลูกค้าเป้าหมาย

1)  กลุ่มลูกค้าในประเทศ ได้แก่

- กลุ่มลูกค้าที่เป็นผู้ชม ขึ้นอยู่ประเภทของภาพยนตร์เป็นหลัก
แต่บริษัทมุ่งเน้นผลิตภาพยนตร์ที่สามารถเข้าถึงกลุ่มผู้ชมทุกเพศ ทุกวัย

- กลุ่มลูกค้าที่เป็นโรงภาพยนตร์,ผู้จัดจำหน่าย (Distributor) หรือผู้ผลิตแผ่นวีซีดี ดีวีดี
ทั้งนี้บริษัทไม่มีนโยบายที่จะจำหน่ายให้กับลูกค้ากลุ่มใดกลุ่มหนึ่งโดยเฉพาะ

2)  กลุ่มลูกค้าในต่างประเทศ ได้แก่ ผู้จัดจำหน่าย (Distributor) ตัวแทนผู้จัดจำหน่าย
    (Agent) ในต่างประเทศ เช่น ฮ่องกง เกาหลี ญี่ปุ่น และประเทศในทวีปยุโรป

การจัดหาและการผลิตรายการ

1) เนื้อเรื่องภาพยนตร์ บริษัทมีนโยบายในการจัดหาทำภาพยนตร์ที่มีคุณภาพ
และมีความสามารถในการสร้างรายได้
โดยจะเป็นภาพยนตร์ในแนวใดขึ้นอยู่กับสภาวะตลาดและบทภาพยนตร์ที่สรรหามาได้

2) ผู้กำกับภาพยนตร์
เนื่องจากกลุ่มแม็ทชิ่งมีผู้กำกับที่มีฝีมือและเป็นที่ยอมรับจากคนในวงการอยู่หลายท่าน
บริษัทจึงมุ่งเน้นใช้บุคลากรภายในกลุ่มแม็ทชิ่งเป็นหลัก
ยกเว้นในบางกรณีหากมีความจำเป็นต้องใช้บุคคลภายนอกบริษัทมีนโยบายในการว่าจ้างผู้กำกับภาพยนตร์ที่มีความสามารถ
เป็นที่ยอมรับจากคนในวงการและผู้ชม

3)  ทีมงาน
    บริษัทมีบุคลากรที่มีความพร้อมในด้านการผลิตภาพยนตร์โดยใช้ทีมงานของกลุ่มแม็ทชิ่งที่มีความรู้และทักษะในการผลิตภาพยนตร์ที่มีประสบการณ์มานาน

4)  อุปกรณ์ในการถ่ายทำ จากบริษัท เกียร์เฮด จำกัด
    ซึ่งเป็นบริษัทในกลุ่มแม็ทชิ่งเป็นผู้ให้เช่าอุปกรณ์ในการถ่ายทำ
    ทั้งนี้การมีบริษัทในกลุ่มเป็นผู้จัดหาอุปกรณ์ในการถ่ายทำทำให้บริษัทมีความพร้อมและการถ่ายทำที่รวดเร็วขึ้น
    เนื่องจากไม่ต้องเสียเวลาในการสรรหาอุปกรณ์หรือสั่งซื้อ

การตลาดและภาวะการแข่งขัน

 ภาวะอุตสาหกรรม

อุตสาหกรรมการผลิตภาพยนตร์ไทยที่ผ่านมามีการเปลี่ยนแปลงอย่างชัดเจน
เริ่มตั้งแต่การหดตัวของอุตสากรรมในปี 2540 อันเป็นผลจากภาวะเศรษฐกิจตกต่ำ
รวมถึงการที่คนไทยหันไปนิยมภาพยนตร์จากต่างประเทศโดยเฉพาะภาพยนตร์จากฮอลลี่วู๊ด
เนื่องจากภาพยนตร์ดังกล่าวมีเนื้อหาน่าสนใจ การผลิตมีคุณภาพ ดารานักแสดงเป็นที่ชื่นชอบของผู้ชม
ส่งผลให้ภาพยนตร์ไทยในช่วงปีต่อมามีจำนวนลดลงเนื่องจากไม่เป็นที่นิยมของผู้ชมภาพยนตร์
นอกจากนี้การขาดแคลนเงินทุนในการผลิตภาพยนตร์
ถือเป็นอีกปัจจัยหนึ่งที่ทำให้ธุรกิจภาพยนตร์ไทยมีการหดตัวและซบเซาอย่างต่อเนื่อง

อย่างไรก็ตามในปี 2542 ธุรกิจภาพยนตร์ไทยเริ่มฟื้นตัวขึ้นมา
ดังจะเห็นได้จากความสำเร็จของการนำภาพยนตร์ไทยเรื่อง “นางนาก” ที่ทำรายได้ 150 ล้านบาท
และในปี 2543 เรื่อง “สตรีเหล็ก” ทำรายได้กว่า 99 ล้านบาท สำหรับในปี 2544
ที่ผ่านมามีภาพยนตร์ไทยเข้าฉายในโรงภาพยนตร์เพิ่มมากขึ้นและได้รับการตอบรับจากผู้ชมได้เป็นอย่างดี
โดยเรื่อง “บางระจัน” และ “มือปืนโลกพระจันทร์” สามารถสร้างรายได้เรื่องละ 150
ล้านบาทและ 120 ล้านบาท ตามลำดับ ขณะที่เรื่อง “สุริโยทัย” ทำรายได้ประมาณ 700 ล้านบาท
ส่งผลให้ธุรกิจภาพยนตร์ไทยโดยรวมในปี 2544 มีมูลค่าประมาณ 1,200 ล้านบาท
ซึ่งเป็นสัดส่วนร้อยละ 40 ของอุตสาหกรรมภาพยนตร์ของประเทศซึ่งคาดว่าอยู่ที่ระดับ 3,000
ล้านบาท[11] สำหรับในปี 2545 ซึ่งคาดว่ามีการเติบโตจากปี 2544 ไม่ต่ำกว่า 10%[12]
เนื่องจากมีภาพยนตร์ไทยเข้าฉายในโรงภาพยนตร์ประมาณ 40-50 เรื่อง
ถึงแม้จะไม่มีภาพยนตร์ที่ทำรายได้มากเท่าสุริโยทัยที่ฉายในปี 2544 แต่ภาพยนตร์ไทยที่ฉายในปี
2545 ได้รับความนิยมเป็นจำนวนมาก อาทิเช่น ขุนแผน The Eye Three มนต์รักทรานซิสเตอร์
15 ค่ำเดือน 11 เป็นต้น

สำหรับแนวโน้มอุตสาหกรรมภาพยนตร์ไทยในปี 2546-2547
คาดว่าจะมีการเติบโตอย่างต่อเนื่องจากปี 2545 อันเป็นผลมาจากปัจจัยสนับสนุนดังต่อไปนี้

-   การเติบโตของภาวะเศรษฐกิจโดยรวมทั้งนี้คาดว่าเศรษฐกิจของประเทศไทยจะมีอัตราการเติบโตในปี
    2546 ประมาณ 4.0%[13]
    ซึ่งการขยายตัวของเศรษฐกิจดังกล่าวจะทำให้ประชาชนมีกำลังซื้อเพิ่มมากขึ้น

-   การพัฒนารูปแบบของโรงภาพยนตร์ให้เป็นสถานที่ที่มีสิ่งอำนวยความสะดวกทั้งในเรื่องสถานที่
    และร้านค้าเพื่อดึงดูดผู้ชมให้เข้าชมภาพยนตร์

-   การพัฒนาระดับคุณภาพของภาพยนตร์ไทย ทั้งในเรื่องเนื้อหา การผลิต และนักแสดง

-   การทำการตลาดและส่งเสริมการขายในเชิงรุกของผู้ประกอบธุรกิจภาพยนตร์ไทย
    ทำให้ภาพยนตร์ไทยเป็นที่สนใจของผู้ชม

-   การได้รับการส่งเสริมจากภาครัฐ และเอกชน ในการสนับสนุนภาพยนตร์ไทย
    รวมถึงองค์กรต่าง ๆ ให้คนไทยหันมาดูภาพยนตร์ไทย

อย่างไรก็ตามทิศทางและแนวโน้มพฤติกรรมการบริโภคของผู้ชมที่มีการเปลี่ยนแปลง
อาจมีผลกระทบต่ออุตสาหกรรมการผลิตภาพยนตร์ไทย
ผู้ผลิตภาพยนตร์ไทยจึงต้องมุ่งผลิตภาพยนตร์ที่มีคุณภาพ
และมีความสามารถคาดการณ์ได้ว่าทิศทางและแนวโน้มพฤติกรรมของผู้ชมจะเปลี่ยนแปลงเป็นรูปแบบใด

 ภาวะการแข่งขัน

อุตสาหกรรมภาพยนตร์ไทยนอกจากจะเผชิญภาวะการแข่งขันระหว่างภาพยนตร์ไทยแล้ว
ยังเผชิญกับภาวะการแข่งขันกับภาพยนตร์ต่างประเทศโดยเฉพาะภาพยนตร์จากฮอลลี่วู๊ด
ซึ่งการที่ภาพยนตร์ไทยจะประสบความสำเร็จมากน้อยเพียงใดขึ้นอยู่กับส่วนประกอบหลัก ๆ คือ
เนื้อหาของภาพยนตร์มีความน่าสนใจ การผลิตภาพยนตร์ที่มีคุณภาพ
ความนิยมในตัวนักแสดงและความสามารถของนักแสดง และการทำการประชาสัมพันธ์โฆษณา

ในส่วนของบริษัทซึ่งกำลังผลิตภาพยนตร์เรื่อง “ซีอุย”
ที่เน้นเนื้อหาแตกต่างไปจากเนื้อหาที่คนทั่วไปรู้จัก รวมถึงการจ้างนักแสดงจากต่างประเทศ
การถ่ายทำในสถานที่ที่มีภูมิประเทศใกล้เคียงกับสถานที่จริง และทีมงานการผลิตที่มีคุณภาพ
ทำให้บริษัทคาดว่าจะสามารถผลิตภาพยนตร์ที่มีคุณภาพและเป็นที่ยอมรับจากลูกค้าทั้งภายในประเทศและต่างประเทศได้

  กลยุทธ์ทางการตลาด

บริษัทเน้นการผลิตภาพยนตร์ที่มีคุณภาพ โดยการสรรหาบทภาพยนตร์ที่น่าสนใจ
รวมถึงการผลิตภาพยนตร์ให้มีคุณภาพ
ซึ่งการที่กลุ่มแม็ทชิ่งมีบุคลากรที่มีทักษะและความชำนาญในการผลิตภาพยนตร์
การมีเครื่องมือการถ่ายทำสนับสนุนจากบริษัท เกียร์เฮด จำกัด
และการมีพันธมิตรทางการค้ารวมถึงบุคลากรบริษัทที่มีความสามารถในการทำโฆษณาและประชาสัมพันธ์
ทำให้บริษัทเชื่อว่าจะสามารถผลิตภาพยนตร์ให้เป็นที่ยอมรับจากผู้ชมและบุคคลในวงการได้

งานที่ยังไม่ได้ส่งมอบ

  บริษัทอยู่ระหว่างการผลิตภาพยนตร์เรื่อง “ซีอุย” ซึ่งคาดว่าจะแล้วเสร็จภายในสิ้นปี 2546

[1] แหล่งที่มา: National Economic and Social Development Board (NESDB),
September 16, 2002

[2] Ac Neilsen, www.adassothai.com

[3] ที่มา: ซิตี้กรุ๊ป

[4] “อุตฯบันเทิงปี 46 ร้อนแรงคาดโต 20%”, เศรษฐกิจการเงิน หนังสือพิมพ์กรุงเทพธุรกิจ วันที่
3 มกราคม 2546 หน้า 15

[5] Neilsen Media Research

[6] ข้อมูลจากงบบัญชีของแต่ละบริษัทในปี 2544

[7] ข้อมูลจาก AC Neilsen และจากการประมาณการของบริษัทฯ
ที่ค่าใช้จ่ายในอุตสาหกรรมผลิตภาพยนตร์โฆษณาอยู่ที่ประมาณ 10%
ของค่าใช้จ่ายโฆษณาผ่านสื่อโทรทัศน์

[8] “วิจารณ์บันเทิง”, เสาร์สวัสดี ฉบับวันที่ 7 ธันวาคม 2545 หน้า 10

[9] ข้อมูลจากการสอบถามบริษัทผู้สร้างภาพยนตร์

[10] www.adassothai.com

[11] ตัวเลขรายได้ภาพยนตร์รวบรวมจากศูนย์วิจัยกสิกร, อุตสาหกรรมทรรศน์, ฉบับที่ 28
เดือนกรกฎาคม-กันยายน 2544

[12] จากการสอบถามผู้ผลิตภาพยนตร์ไทย

[13] “ซิตี้แบงก์สวนกระแส ชี้ลงทุนดันเศรษฐกิจรอบ 10ปี” กรุงเทพธุรกิจ ฉบับวันที่ 6 พฤศจิกายน
2545 หน้า 2